LT Europos Sąjungos oficialusis leidinys L 280/2

KOMISIJOS REGLAMENTAS (ES) 2015/1910

2015 m. spalio 21 d.

kuriuo dėl didžiausios leidžiamosios guazatino liekanų koncentracijos tam tikruose produktuose arba ant jų iš dalies keičiami Europos Parlamento ir Tarybos reglamento (EB) Nr. 396/2005 III ir V priedai

(Tekstas svarbus EEE)

EUROPOS KOMISIJA,

atsižvelgdama į Sutartį dėl Europos Sąjungos veikimo,

atsižvelgdama į 2005 m. vasario 23 d. Europos Parlamento ir Tarybos reglamentą (EB) Nr. 396/2005 dėl didžiausių pesticidų likučių kiekių augalinės ir gyvūninės kilmės maiste ir pašaruose ar ant jų ir iš dalies keičiantį Tarybos direktyvą 91/414/EEB (1), ypač į jo 14 straipsnio 1 dalies a punktą, 18 straipsnio 1 dalies b punktą ir 49 straipsnio 2 dalį,

kadangi:

(1) didžiausia leidžiamoji guazatino liekanų koncentracija (toliau – DLK) nustatyta Reglamento (EB) Nr. 396/2005 III priedo A dalyje;

(2) pagal Reglamento (EB) Nr. 396/2005 (2) 12 straipsnio 1 dalį Europos maisto saugos tarnyba (toliau – Tarnyba) pateikė pagrįstą nuomonę dėl nustatytos guazatino DLK. Panaikintos visos galiojančios augalų apsaugos produktų, kuriuose yra veikliosios medžiagos guazatino, registracijos. Taip pat nebuvo pranešta apie importo leidžiamąjį nuokrypį Sąjungos lygmeniu ir nenustatyta DLK Kodekse (Codex). Neturėdama informacijos apie konkrečią gerą žemės ūkio praktiką, kuri galėtų būti panaudota atliekant rizikos vartotojams vertinimą, Tarnyba padarė išvadą, kad nustačius 0,05 mg/kg vertę užtikrinamas patenkinamas apsaugos lygis Europos vartotojams. Todėl tikslinga, kad būtų taikoma nustatytojo lygio DLK. Be to, tikslinga pakeisti liekanų apibrėžtį;

(3) be to, Belgija nurodė, kad dėl nustatytos guazatino DLK greipfrutuose ir apelsinuose gali kilti vartotojų apsaugos problemų. Visų pirma, didelės rizikos vartotojams galimybės negalima atmesti netgi atlikus patobulintą rizikos vertinimą, kuriuo atsižvelgiama į galimą citrusinių vaisių perdirbimo koeficientą. Europos Komisijos ir valstybių narių atstovai Augalų, gyvūnų, maisto ir pašarų nuolatinio komitete sprendimą sumažinti DLK iki tokio lygio, kuris, kaip įrodyta, yra saugus Europos vartotojams, vertina kaip tinkamą rizikos valdymo sprendimą;

(4) pagal Reglamento (EB) Nr. 396/2005 6 straipsnio 2 ir 4 dalis pateikta paraiška leisti naudoti guazatiną citrusiniams vaisiams apsaugoti. Pagal Reglamento (EB) Nr. 396/2005 8 straipsnį atitinkamos valstybės narės įvertino šią paraišką ir vertinimo ataskaitą pateikė Komisijai. Tarnyba įvertino paraišką ir vertinimo ataskaitą, visų pirma atsižvelgdama į galimą riziką vartotojams ir, tam tikrais atvejais, gyvūnams, ir pateikė pagrįstą nuomonę dėl siūlomos DLK (3). Tarnyba šią nuomonę pateikė Komisijai, valstybėms narėms ir visuomenei. Nuomonėje ji padarė išvadą nerekomenduojanti nustatyti siūlomos DLK, nes turimų duomenų nepakanka, kad būtų galima atmesti riziką Europos vartotojams;

(5) pareiškėjas paprašė atlikti Tarnybos pagrįstos nuomonės administracinę peržiūrą pagal (EB) Nr. 396/2005 13 straipsnį. Atlikus peržiūrą padaryta išvada, kad jokių didelių Tarnybos vertinimo trūkumų ir klaidų nenustatyta;

(6) remiantis Tarnybos pagrįstomis nuomonėmis ir atsižvelgiant į su svarstomu klausimu susijusius veiksnius, daroma išvada, kad tam tikri DLK pakeitimai atitinka Reglamento (EB) Nr. 396/2005 14 straipsnio 2 dalies reikalavimus;

(7) todėl Reglamentas (EB) Nr. 396/2005 turėtų būti atitinkamai iš dalies pakeistas;

(8) kad produktus būtų galima įprastai parduoti, perdirbti ir vartoti, šiame reglamente reikėtų nustatyti pereinamojo laikotarpio priemones produktams, kurie buvo teisėtai pagaminti prieš pakeičiant DLK ir kuriais, remiantis turima informacija, užtikrinamas aukštas vartotojų apsaugos lygis;

(9) šiame reglamente nustatoma pereinamojo laikotarpio tvarka turėtų būti atsižvelgiama į vartotojų apsaugos problemas, susijusias su nustatyta guazatino DLK greipfrutuose ir apelsinuose;

(10) prieš pradedant taikyti pakeistą DLK turėtų būti skiriamas tinkamas laikotarpis, per kurį valstybės narės, trečiosios šalys ir maisto tvarkymo subjektai galėtų pasirengti laikytis dėl DLK pakeitimo atsiradusių naujų reikalavimų;

(11) dėl naujos DLK per Pasaulio prekybos organizaciją konsultuotasi su Sąjungos prekybos partneriais ir atsižvelgta į jų pastabas;

(12) šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,

PRIĖMĖ ŠĮ REGLAMENTĄ:

1 straipsnis

Reglamento (EB) Nr. 396/2005 III ir V priedai iš dalies keičiami pagal šio reglamento priedą.

2 straipsnis

Dėl guazatino, Reglamentas (EB) Nr. 396/2005 be šiuo reglamentu padarytų pakeitimų toliau taikomas produktams, kurie buvo teisėtai pagaminti iki 2016 m. gegužės 13 d., išskyrus greipfrutus ir apelsinus.

3 straipsnis

Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.

Tačiau jis taikomas nuo 2016 m. gegužės 13 d.

Šis reglamentas privalomas visas ir tiesiogiai taikomas visose valstybėse narėse. Priimta Briuselyje 2015 m. spalio 21 d. Komisijos vardu Pirmininkas Jean-Claude JUNCKER

(1) OL L 70, 2005 3 16, p. 1.

(2) European Food SAFEty Authority. Reasoned opinion on the review of the existing maximum residue levels (MRLs) for guazatine according to Article 12 of Regulation (EC) No 396/2005. EFSA Journal 2013;11(5):3239. [20 pp.].

(3) European Food SAFEty Authority; Reasoned opinion on the modification of the existing MRL for guazatine in citrus fruits. EFSA Journal 2014;12(8):3818. [29 p.].